Посолството на Република България в Претория има честта да обяви началото на процедура за подбор на кандидатури по

ПРОГРАМА ЗА ПОДПОМАГАНЕ НА БЪЛГАРСКИТЕ ОРГАНИЗАЦИИ И МЕДИИ ИЗВЪН СТРАНАТА

Програмата за подпомагане на българските организации и медии извън страната за 2022 – 2023 г., приета с решение на Министерски съвет, е насочена към организациите и медиите извън страната, които изпълняват ключова роля за навременното осведомяване на сънародниците ни за процеси, събития и инициативи в и отвъд пределите на България. Българската държава предоставя възможност чрез програмата да окаже необходимото финансово съдействие за инициативите им. Средствата ще се предоставят на проектна основа, в рамките на предложената Програма, на организациите на българските общности чрез българските дипломатически мисии, които да осъществяват процес на събиране, разглеждане и оценяване на проекти и след одобрение от министъра на външните работи да контролират тяхното изпълнение и отчитане.

1. ЦЕЛИ
   1. Обща цел: съхранение на българския дух и развитие на общностната кохезия на сънародниците ни зад граница.
   2. Конкретна (специфична) цел: засилване на обмена на информация, инициативите и взаимовръзките между представители на българската диаспора по места и научни, културни и образователни дейци в България.
2. ОЧАКВАНИ РЕЗУЛТАТИ

Подобрена среда и устойчиви стимули за развитие на българските общности, организации и медии зад граница.

1. ОБХВАТ НА ПРОГРАМАТА

Дейностите, които се финансират по програмата са:

* 1. Устойчиво медийно отразяване на научни, културни, образователни и обществени инициативи, реализирани от българите извън страната или насочени към тях.
  2. Разпространение на българския културно-исторически, природонаучен и икономически потенциал сред местното население.
  3. Отбелязване на традиционни български празници и значими събития от историята и дневния ред на страната, представляващи интерес за сънародниците ни извън България.
  4. Популяризиране на дейността на българските институции и образователни звена зад граница.
  5. Повишаване на видимостта на българските организации извън страната.
  6. Съдействие за запазване и разширяване на обхвата на обучението на български език.
  7. Отразяване на възможностите за обучение и професионално развитие в България.
  8. Генериране на дигитално медийно съдържание.

1. БЕНЕФИЦИЕРИ

Български организации и медии с активна дейност извън страната.

Бенефициерите могат да кандидатстват за една, няколко или за всички допустими дейности.

1. ДЕЙНОСТИ ПО ПРОГРАМАТА
   1. **Описание на дейността**

Бенефициерът кандидатства в ДКП на територията на съответната държава. Всяка кандидатура включва комплекс от дейности, които трябва да доведат до постигане на заложените цели. Бенефициерът описва подробно в кандидатурата дейностите, за които иска финансиране.

* 1. **Принципи на финансиране**

Средствата по одобрените кандидатури се превеждат на бенефициерите по банков път.

* 1. **Допустимо максимално финансиране**

Максималната стойност на едно финансиране е 10 000 лв.

* 1. **Етапи на финансиране**

Одобрените кандидатури се финансират авансово в размер 70% от одобрените проектни суми в срок до 10 (десет) дни от сключването на Споразумение за предоставяне на финансова помощ. Окончателното разплащане в размер на 30% от одобрените проектни суми се извършва до 13 декември на съответната година, след представяне в ДКП на доклад от бенефициера за напредъка в дейностите, придружен със съответните отчетни разходооправдателни документи.

* 1. **Оценяване на кандидатстващите**

Разглеждането и оценяването на кандидатстващите се извършва в съответното дипломатическо или консулско представителство (ДКП), в което кандидатурите са постъпили, след което то изпраща мотивиран доклад за всички постъпили кандидатури. Министърът на външните работи одобрява доклад за финансиране на одобрените бенефициери.

* 1. **Критерии за оценка**
     1. Съответствие на дейността на медиите и организациите с целите на програмата.
     2. Целесъобразно и ефективно разпределение на средствата.
     3. Прилагане на принципа на споделена отговорност в цялостната дейност на бенефициера (налични ресурси, подкрепящи организации и институции).
     4. Перспективи за бъдещото развитие на медиите и организациите (устойчивост на дейността им).
  2. **Процедура**

Бенефициерът представя следните документи:

* + 1. Формуляр за кандидатстване, придружен с проектно предложение и приложенията към него, включително и декларация, че кандидатите не са обявени в несъстоятелност; не са в производство по ликвидация или не се намират в подобна процедура, съгласно с националните закони и подзаконови актове; не са в открито производство по несъстоятелност или не се намират в подобна процедура, съгласно националните и подзаконови актове.
    2. Документ за регистрация на бенефициера, съгласно местното законодателство.
    3. Финансова идентификация на банковата сметка, подписана и подпечатана от обслужващата банка, съдържаща името на бенефициера, изписано на латиница, името на банката, изписано на латиница, SWIFT кода на банката или друг идентификационен номер за банките извън SWIFT системата, IBAN или номера на сметката на бенефициера.

Всички необходими документи се предоставят на български език, включително неговите диалектни форми. В случай че оригиналът е на друг език, той се придружава с неофициален превод на български език, заверен от бенефициера.

Кандидатурите се подават на хартиен носител в съответното ДКП, **най-късно до 16 ноември 2022 г.**

Отчет за изразходваното финансиране се представя в съответното ДКП **до 30 ноември 2022 г.** на хартиен носител. Отчетът трябва да съдържа финансова част и съдържателна част (описание на извършените дейности).

Средствата по националната програма не могат да се използват за дейности, финансирани от фондовете на Европейския съюз, друго национално финансиране, както и други донорски програми.